**Søhavenyt nr. 79**

**Referat fra bestyrelsesmøde i**

**Grundejerforeningen Søhaven**

**den 13. december 2016**

Tilstede: Søren nr. 4, Mette nr. 28, Jacob nr. 20, Wagn Erik nr. 3, Poul nr. 8

Referent: Mette

Mødet blev afholdt hos Jacob.

### Siden sidst

* **Vedligeholdelsesdag**  
  Årets sidste vedligeholdelsesdag var d. 9. oktober, hvortil der var en del afbud og manglende tilmeldinger. Lidt statistik: 20 huse deltog, 27 personer arbejdede og 30 deltog i spisningen.

Men på mirakuløst vis blev næsten alle opgaver løst ved hjælp af lidt før- og efterarbejde.

Vi havde 3 mand i søen, som fik renset meget op og afprøvede de nye isolerede waders, samt fældet et træ, plantet andet og ny busk, samt malet næsten alle blomsterkasserne. Der var meget affald til bortkørsel, så tak til trailerfolket.

* **Økonomi**  
  Søren (vores kasserer) har sendt en særskilt mail ud vedr. økonomi ved årsskiftet. Der opkræves i alt kr. 3.500 til dækning af kontingent, antenneforening og Grundfond for 1. halvår 2017.

Regnskabet for 2016 ser ud til at ende med et mindre underskud på kr. 6.000 - mod de budgetterede kr. 15.275 - hvilket skyldes, at vi ikke fik købt et nyt bord/bænkesæt i indeværende år.  
Bestyrelsen har så småt kigget på budgettet for 2017 og har i den forbindelse valgt at foreslå, at beløb til grundfonden for 2018 fastsættes til kr. 2.000.

* **Nye havemøbler fællesarealer**Bestyrelsen kigger stadig efter gode tilbud på bord-/bænkesæt til fællesarealerne. Søren rundsender forslag i bestyrelsen, som hver især tjekker om de kan finde 'bedre' forslag.
* **Forsikring vedr. trampolin**Wagn Erik har spurgt Christina Madsen (overgartner i kommunen) om der findes nogle regler for trampoliner på offentlige legepladser i Furesø kommune. Hun kender ikke til nogle regler, og bestyrelsen har valgt ikke at gå længere med sagen.
* **Vedligeholdelse på fælles arealer**Wagn Erik har holdt møde med kommunens overgartner, Christina, som meddeler, at der vil ske/sker en større oprydning af de store søer på vores fællesareal. Det er dog Furesø Egedal forsyning, der udfører og betaler arbejdet. I øvrigt fortalte hun, at gartnerafdelingen er udførende - ikke besluttende.
* **Ny asfalt**  
  Det er efterhånden en række år siden, at vi fik udarbejdet et tilbud på asfaltering af vores veje. Søren vil forsøge at indhente et nyt tilbud, der denne gang også dækker asfaltering af 'småvejene' ind til vores private indkørsler.
* **Ny webmaster**  
  Vores webmaster, Mads Sørensen nr. 30, gik desværre bort i medio november sidste år.   
  Mads har tidligere været en del af bestyrelsen og har herigennem ydet et stort bidrag til foreningen. Mads har desuden påtaget sig det store hverv at skabe Søhavens hjemmeside og har siden været vores webmaster.   
  Vi i bestyrelsen har nydt stor gavn af Mads' viden og ildhu med at opdatere og vedligeholde hjemmesiden, og vil gerne rette en stor tak til familien for 'lån af Mads'.  
  Æret være hans minde.  
    
  Jacob nr. 20 har tilbudt at varetage opgaven som webmaster fremover - tak for det.

### Indkomne sager

* **Etablering af plads med fliseunderlag ved søen.**

Bestyrelsen har modtaget og godkendt følgende oplæg vedr. etablering af plads med fliseunderlag ved søen (nb. alle omkringliggende huse har accepteret oplægget):

* + Pladsen bliver 2,8 x 3,6 m., ca. 10 m³ og opbygges af 40 x 40 cm. fliser, omkranset af lidt mørkere Portugisiske brosten.
  + Fliserne lægges på 15 cm. afretningsgrus.
  + Fliserne lægges i plan med græsset, så de ikke giver problemer ved græsslåning.
  + Området omkring pladsen planeres ud med græs/jord fra udgravningen.
  + Søren tilknyttes projektet som bestyrelsens repræsentant under planlægning og udførelse af opgaven
  + Opgaven udføres i foråret 2017
  + Ca. pris for pladsen er kr. 5.500,-.   
    Hertil kommer indkøb af 1 bord med 6 stole.
  + Der laves tøjringskroge eller lignende til forankring af bord og stole i blæsende perioder.
* **YouSee**

YouSee tilbyder bredbånd til foreninger, såkaldt foreningsbredbånd (til en pris der er ca. 20-30 kr. billigere om måneden). Besparelsen kan være lidt forskellig, da der kan være forskellige tillægsydelser inkluderet i abonnementet udover hastigheden.

Der er ikke længere krav om tilslutningsprocent, som tidligere. Indgåelse af en sådan kontrakt medfører en forlænget opsigelsesfrist på 2 år. Vores kontrakt om billig leje af den nye YouSee-boks til 30 kr. om måneden, medførte også en forlænget opsigelsesfrist.  
Søren har sendt en mail rundt vedr. dette, så hvis man er interesseret - kontakt kassereren.

Det er slut med, at høre FM-radio via YouSee kabelnet fra starten af januar 2017, da signalet forsvinder til fordel for bedre og hurtigere bredbånd. En gratis dipolantenne kan fås hos YouSee, ellers kan transistorradioer og DAB+ radioer benyttes.

* **Den fælles grundejerforening for Ryget Skovby**

Da den fælles grundejerforening ikke har 'egen økonomi' har formanden (som jo er vores egen Wagn Erik) foreslået, at hver forening afsætter 2.000 - 3.000 kr. i deres budget til uforudsete udgifter.

Det havde bestyrelses ikke noget imod, så forslaget kan foreslås på den kommende generalforsamling i DFGRS, og så gælde fra året 2018.

**Næste møde:** Den 24. januar kl. 17.30 - 19.00 hos Wagn Erik med efterfølgende middag et sted i Værløse.